Ambulans in Limpopo gekaapArgieffoto Kapers is Woensdag vort met ŉ ambulans by Strydskraal in die Nchabeleng-omgewing in Limpopo. Die ambulans is Woensdagaand gekaap toe paramedici op pad terug was na die Nchabeleng-nooddienste se stasie nadat hulle ’n pasiënt by die Janse Furse-hospitaal afgelaai het. Phophi Ramathuba, LUR vir gesondheid in Limpopo, het ŉ pleidooi aan lede van die gemeenskap gerig om die polisie te help om die kapers vas te trek. Die ambulans is die volgende oggend in ŉ nabygeleë nedersetting gevind waar dit van sy onderdele gestroop is. Paramedici het ongedeerd van die kaping afgekom en is slegs van hul selfone beroof. Ramathuba het haar kommer oor die kaping van ambulanse uitgespreek. Sy meen misdaad het een van die grootste risiko’s vir die lewering van gesondheidsdienste in die land geword. “Dit is ondenkbaar hoe enigiemand by sy volle verstand ŉ ambulans, wat so waardevol vir die gemeenskap is, kan teiken. Mense se lewens word deur hierdie ambulanskapings in gedrang gebring,” het Ramathuba gesê. Sy het ook lede van die gemeenskap versoek om met enige inligting oor die kaping na vore te kom en die polisie by te staan sodat die verdagtes in hegtenis geneem kan word. Ten spyte daarvan dat die departement jaarliks 50 ambulanse aanskaf ten einde hul vloot ŉ hupstoot te gee, word hulle deur die daaglikse aanvalle op ambulanse gestuit. Maroela Media het vroeër berig oor die toename in aanvalle op nooddienste wat veroorsaak dat onskuldige mense in werklike mediese noodgevalle omkom omdat paramedici vir hul lewens vrees. In Januarie is sowat 30 aanvalle op nooddienste vir die laaste ses maande aangemeld.